Nyílt nappal indul az évad a Nemzeti Színházban
Szeptember 17-én, szombaton az érdeklődőket nyílt próbákra, koncertekre és kiállításokra várja a színház társulata.
Szombaton 14 órától várják a Nemzeti Színház parkjában, belső tereiben és titkos zugaiban az immár hagyományos évadindító nyílt napon a színház iránt érdeklődőket. Délután 14 és 18 óra között félóránként tartanak tárlatvezetést Szüts Miklós festőművész kiállításán a színház díszletfestő műtermében, valamint Medvigy Gábor szüts című filmjét is láthatja a közönség.
Délután 14 órától A Pecsenyehattyú és más mesék címmel a győri Vaskakas Bábszínház előadása látható Pelsőczy Réka rendezésében a Kaszás Attila Teremben. Ugyanebben az időpontban Klasszikusok új fordításban címmel rendhagyó irodalomórán vehetnek részt a nézők Nádasdy Ádámmal a Gobbi Hilda Színpadon.
A nagyszínpadon Liszt és kortársai címmel az Óbudai Danubia Zenekar ad koncertet délután, majd színpadtechnikai bemutatót is tartanak. Az előcsarnokban roma festőnők kiállításának megnyitója, a Gobbi Hilda Színpadon Bagázs-sanzonest címmel a Magyar ünnep című előadás "bagázsa" örökzöld sanzonokat énekel. Majd Moliere A fösvény című darabjának nyílt próbája zajlik Rába Roland rendező vezetésével, jelnyelvi tolmácsolással. Este hét órakor Turay Balázs Hidegvérrel című fotókiállításának megnyitóját tartják a színpad előcsarnokában. A Gobbi Hilda Színpadon a programokat Závada Pál és a Szakértők koncertje zárja.
A nagyszínpadon öt órától a Romagyilkosságok dokumentumdráma-pályázat eredményhirdetése és felolvasószínház várja a közönséget, este pedig az  Évad nézője díjat adják át, valamint G.B. Shaw Szent Johanna című darabjának nyílt próbáját láthatják az érdeklődők Alföldi Róbert rendező vezetésével, szintén jelnyelvi tolmács közreműködésével.
A nagyszínpadi programok között a közönség verset tanulhat jelnyelven a 90 decibel project munkatársainak segítségével. Emellett kulisszajárás, társasjáték, sportfoglalkozás és villámrandi a színészekkel, jelmezpróba várja az érdeklődőket. Továbbá megvásárolhatóak a színműtár-sorozat könyvei és a színház egész nap kedvezményes jegy- és bérletvásárlási lehetőséget kínál. A tavalyi magyar évad után a Nemzeti Színházban 2011/2012-ben klasszikus művek bemutatására készülnek.
Nemzeti Színház nyílt nap ajánló Medvigy Gábor Szüts Miklós új évad színház